Jesús sakjui ngagaꞌa jna diꞌin Ntha Olivo.
Ko nduexin are bingasaan,
Jesús sakjan ngain niꞌngo ko kain chujni kunchieꞌen na̱ ngain,
ko jeꞌe tabeꞌe ko kuexiꞌin kjuague na̱.
Kuthimejan xi tjaago ley ko xi fariseo binthekiaꞌo xa naa nchrii dinthegithjaxin xa tajijuakaꞌo inaa xii,
ko binthegakeꞌe xa nchrii jiꞌi ngusine kain chujni,
ko binthendachro xa ngain Jesús:
—Suixin ke tjaago,
nchrii jiꞌi bithjaxin ná nchra tajijuakaꞌo nchra naa xii jeꞌa xixiꞌi nchra.
Ko ley bayée Moisés thetunna ná ixin nasuenxon ná kunixin xro kain nchrii ncheꞌe jañaa.
¿Suixin,
keꞌe ndachro?
Jeꞌe xa binthendachro xa jañaa ixin rukiꞌin xa keꞌe ruchro Jesús ko jañaa rukiꞌin xa thi jianꞌa runichja jeꞌe ixin rukjangixin xa.
Aro Jesús bisee ko kuexiꞌin kji̱n ngataꞌa nunthe kunixin kon raa.
Ko jeꞌe xa tenkuaꞌa xa ko xra banchiangi xa,
mexinxin Jesús xendua ko ndachro ngain xa:
—Kexeꞌo ra xro tunuꞌa ra ixin xruꞌin jianꞌa ncheꞌe ra,
yaa thi saꞌo tsja xro ngain nchra.
Ko Jesús kjan bisee ko xra kjan kji̱n ngataꞌa nunthe.
Ko are kain na̱ kuiꞌin na̱ jiꞌi,
chrjuinꞌa kunuꞌe na̱ ko kuexiꞌin na̱ sakjui na̱ naa na̱ ko naa na̱,
ko saꞌo binthegachrje ni icha nthaxii,
kuthimejan binthegachrje ni icha chjan ko bithuꞌe jeꞌo Jesús kunixin thi nchrii.
Kuthimejan Jesús xendua ko ixruꞌin chujni bikon,
jeꞌo thi nchrii tajii nthi̱ꞌa̱.
Ko Jesús ndachro ngain nchra:
—¿Thinoo te chujni kjuangiꞌa?
¿Kja chujni rinao suen?
Jeꞌe nchra ndachro nchra:
—Xruꞌin kensen.
Kuthimejan Jesús ndachro:
—Kai jaꞌan chroꞌa suꞌen,
sathji,
ko ikjanꞌa ncheꞌe thi jianꞌa yaa.